— За два кіламетры хадзілі ў вёску Першы Балонаў Сялец. Заняткі там праводзіліся ў сялянскай хаце, а потым калгас пабудаваў драўляную пачатковую школу. Працягвалі вучобу ў сямігодцы, да якой трэба было яшчэ далей хадзіць у Другі Балонаў Сялец. Старэйшыя сёстры Галя, Марыя, Ганна і Соф’я пасля сямігодкі пайшлі працаваць. А мы з братам Уладзімірам закончылі Цвёрдаўскую сярэднюю школу, у якой вучыліся дзеці з Быхаўскага, Магілёўскага і Клічаўскага раёнаў. Было два выпускныя класы. Мне дакладныя прадметы лепш даваліся. Захапляўся фізікай, якую выкладаў дырэктар школы, цёзка па прозвішчу Дзмітрый Мікалаевіч Лахадынаў. Ён цікава тлумачыў законы фізікі і ўмеў патрабаваць. Мы зачароўваліся яго ўрокамі. Пасля заканчэння сярэдняй школы, з аднакласнікам Пятром Рыбалкам паступілі ў Беларускую дзяржаўную сельскагаспадарчую акадэмію. Гарэў жаданнем стаць інжынерам. Заняткі чаргаваліся з вытворчай практыкай у вучэбнай гаспадарцы акадэміі. А пасля трэцяга курса паехалі ў Казахстан на ўборку збожжавых.